Title: dovoľujem si Vás požiadať o zaujatie stanoviska v súvislosti so vstupom Slovenskej republiky do Európskej organizácie pre posu
Author: UNMS
Last saved by: BORIS

III.
Vstup Slovenskej republiky 
do Európskej organizácie pre posudzovanie zhody - EOTC

	EOTC je Európska organizácia pre posudzovanie zhody. Je to nezávislá a nezisková európska organizácia. Bola založená v apríli 1990 Európskou komisiou, Európskou asociáciou pre voľný pohyb tovaru (EFTA) a Európskymi normalizačnými orgánmi CEN a CENELEC. Stanovy asociácie boli podpísané 22 zakladajúcimi členmi 3. decembra 1992 a legálne postavenie v rámci belgických zákonov bolo dosiahnuté v apríli 1993. Hlavnými orgánmi EOTC je Generálne zhromaždenie a Správny výbor, ktorý je volený Generálnym zhromaždením. Správny výbor je zodpovedný za rozvoj politiky, strategického plánovania a organizovania stretnutí 4-krát ročne.
Poslaním EOTC je v rámci jednotného trhu  umožniť vzájomné uznávanie zhody výrobkov alebo služieb a tým prispievať k ekonomickej spolupráci a k znižovaniu cien výrobkov a k zlepšeniu využitia súčasných infraštruktúr posudzovania zhody v členských krajinách EOTC. EOTC umožňuje a podporuje aktivity jeho členov a partnerov na uvedenie a rozvoj iniciatív podporujúcich jednotný trh a služby v záujme spotrebiteľa a užívateľa. 

1.	Formy členstva
Formy členstva v EOTC sú popísané v štatúte EOTC v II. kapitole článok 4, ktorý tvorí prílohu č. 1. 
Podľa štatútu združenie  pozostáva z plnoprávnych členov A a plnoprávnych členov B. Plnoprávni členovia A a B sú buď národnými alebo európskymi členmi.
Členstvo národného člena je otvorené pre národné orgány pre posudzovanie zhody krajín EÚ a Európskeho združenia voľného obchodu. Členstvo národného člena je tiež otvorené pre národnú spoločnosť pre posudzovanie zhody krajiny formálne uznanej ako kandidát na vstup do EÚ. Za každú krajinu by mal byť iba jeden národný člen.
Členstvo európskeho člena je otvorené pre subjekty organizované na európskej úrovni, ktoré presadzujú záujmy Združenia.
Plnoprávni členovia A môžu byť orgány, inštitúcie alebo združenia, ktoré sú legálne ustanovené v súlade s právom a zvykmi príslušnej krajiny. Plnoprávny člen B je členom inštitúcie alebo asociácie, ktorý nemôže byť prijatý ako plnoprávny člen A, a ktorý si želá participovať na aktivitách asociácie prostredníctvom svojho členstva. Členstvo je otvorené pre inštitúcie a asociácie, ale môže zahŕňať aj jednotlivcov. Plnoprávni členovia B, ktorí patria do toho istého inštitútu alebo tej istej asociácie, ktorí sa nemôžu stať plnoprávnym členom A, založia si medzi sebou konzorcium a vymenujú zástupcu, ktorý bude uplatňovať práva všetkých členov vzťahujúce sa na ich kapacitu. Totožnosť zástupcu ako aj rôzne zmeny majú byť písomne oznámené generálnemu tajomníkovi EOTC.
Generálne zhromaždenie môže tiež vytvoriť skupinu afilovaných a pridružených členov, ktorí nemajú hlasovacie právo na Generálnom zhromaždení. Členstvo afilovaného člena môže byť ustanovené pre národné organizácie pre posudzovanie zhody rozličných krajín, ktoré sú formálne uznané za kandidátov pre vstup do EÚ. 
Ďalšou možnosťou členstva budú pridružení členovia. Túto skupinu členstva sa môže Generálne zhromaždenie rozhodnúť vytvoriť.
Generálne zhromaždenie stanovuje kritériá pre každý typ členstva. Členstvo je neprenosné a práva z neho vyplývajúce nemôžu byť prevedené alebo pretransformované z rôznych dôvodov na iné subjekty a organizácie.

2. Možnosti Slovenskej republiky
V súlade so štatútom EOTC má Slovenská republika možnosť stať sa plnoprávnym členom A ako národný člen alebo ako afilovaný člen. 

2.1 Plnoprávny člen A – národný člen
Kandidát za národného člena má byť schopný založiť alebo určiť národný orgán zastupujúci posudzovanie zhody a riadiť ho. EOTC odporúča taký orgán ako vládny odbor, národný orgán pre posudzovanie zhody, normalizačný alebo akreditačný orgán, alebo úplne nový, účelovo vybudovaný orgán (pozri časť 4). 
Orgán alebo Rada má mať tajomníka, ustanovuje predsedu a národného delegáta do EOTC, ktorým môže, ale nemusí byť predseda. Zainteresované skupiny zastúpené v Rade, alebo v inej organizácii, by mali byť tvorené predstaviteľmi vlády, priemyslu a obchodu, orgánov pre posudzovanie zhody, pracujúcich, spotrebiteľov a akademických kruhov.
Orgán alebo Rada posudzuje otázky, problémy a dokumenty, sprístupňuje informácie, informuje národného delegáta a prijíma od neho informácie. Národné členstvo 
v sebe zahŕňa:
-	prijatie národného vodcovstva v oblasti posudzovania zhody,
-	účasť na stretnutiach EOTC, rozosielanie rôznych materiálov, konzultácie,
-	poskytovanie prostriedkov pre ostatných členov Rady a zainteresovaných orgánov 
a organizácií,
-	hlasovacie právo a doručenie „národného názoru“ do EOTC, ktorý sa týka stratégie a aktivít EOTC,
-	platenie ročného poplatku 6890,- EURO.

2.2 Afilovaný člen
Ak kandidátska krajina nie je pripravená požiadať o národné členstvo, môže žiadať o afilované členstvo. To umožňuje, aby bola zastúpená v EOTC, nemá však hlasovacie práva, ale čo sa týka členského poplatku, je trochu nižší - 6295,- EURO. EOTC klasifikuje afilované členstvo ako prechodný stav pred dosiahnutím národného členstva.

3. Výhody z členstva v EOTC
Výhody, ktoré kandidátska krajina na vstup do EÚ má z členstva v EOTC:
-	možnosť zúčastňovať sa na rôznych európskych fórach pre posudzovanie zhody,
-	schopnosť identifikovať, diskutovať a rozhodnúť o bežných problémoch,
-	účasť v nových pracovných skupinách určených pre kandidátske krajiny,
-	prístup k informačným službám EOTC,
-	ako plnoprávny člen má hlasovacie práva, právo účasti na Generálnom zhromaždení a pracovných skupinách a právo byť zvolený do rôznych orgánov EOTC,
-	zľavy vložného na konferenciách a workshopoch.
	
4. Rada pre posudzovanie zhody pri Úrade pre normalizáciu, metrológiu a skúšobníctvo Slovenskej republiky
Predseda úradu v júli 2000 zriadil Radu pre posudzovanie zhody pri Úrade pre normalizáciu, metrológiu a skúšobníctvo Slovenskej republiky (ďalej „Rada“), ktorá je tvorená zo zástupcov jednotlivých rezortov, orgánov pre posudzovanie zhody a výrobcov. Zoznam členov rady pre posudzovanie zhody je v prílohe č. 2. 
Rada je zatiaľ zriadená ako orgán predsedu úradu na realizáciu zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov, na posudzovanie požiadaviek súvisiacich s prípravou Protokolu k Európskej dohode o uznávaní a posudzovaní zhody na priemyselné výrobky – PECA. Štatút Rady je v prílohe č. 3.
Rada po zahrnutí požiadaviek popísaných v bode 2.1 do svojho štatútu by spĺňala kritéria, ktoré kladie EOTC na zastupujúci orgán.

5. Záver
Z uvedených skutočností vyplýva, že členstvo národného člena je otvorené pre národné orgány pre posudzovanie zhody, ktoré v Slovenskej republike je v kompetencii Úradu pre normalizáciu, metrológiu a skúšobníctvo Slovenskej republiky. Rada pre posudzovanie zhody pri Úrade pre normalizáciu, metrológiu a skúšobníctvo Slovenskej republiky má predpoklady stať sa plnoprávnym národným členom EOTC.
EOTC je poverená Európskou komisiou riadiť v rámci jednotného európskeho trhu s primeraným vzťahom k tretím krajinám posudzovanie zhody výrobkov alebo služieb. EOTC bola požiadaná Európskou komisiou podporiť kandidátske krajiny o vstup do Európskej únie v členstve do EOTC v snahe zníženia bariér vo voľnom pohybe tovaru. Krajiny CEFTA – Česká republika, Poľsko a Maďarsko - už sú členmi EOTC.
Úrad požiadal o stanovisko k vstupu Slovenskej republiky do EOTC niektoré rezorty, ktorých písomné vyjadrenia sú v prílohe č. 4. Úrad zapracoval pripomienky rezortov v rámci medzirezortného pripomienkovania.